སྤྱིར་སྔོན་ཆད་ང་ལ་ཕུགས་འདུན་ནམ་དམིགས་ཡུལ་ཡང་གསུམ་ཡོད་མྱོང་ལ།འོན་ཀྱང་ཕུགས་འདུན་དང་དམིགས་ཡུལ་ནི་ཕྱིའི་ཁོར་ཡུག་དང་བསྟུན་ཏེ་རིམ་གྱིས་འགྱུར་འགྲོ་གྱིན་འདུག།༡༽དམིགས་ཡུལ་དང་པོ་ང་རང་སློབ་ཆུང་སྐྱོད་དུས་ངའི་ཨ་ཕ་ལྟར་བོད་ལྭ་གྱོན་སྟངས་ཡང་ང་ཚོ་ཁྲོ་སྐྱབས་འོ་བཟེ་ལུང་པའི་ཡུལ་སྲོལ་གྱི་གོམས་གཤིས་ལྟར་བོད་ལྭ་ཁོག་སྟོད་ཕྱོགས་ལ་ཡར་ཅུང་ཙམ་མང་དུ་འཐེན་ཞིང་ཧ་ཅང་དཀྲིས་པའི་ཚུལ་དུ་གྱོན་ལ་སྐ་རགས་དམར་པོའི་ཁ་ཚར་རྒྱན་ཏུ་འཕྱང་ལ་གྲི་རིང་རྐེད་ལ་དྲང་ཏེ་རྒྱབ་ལ་མེ་མདའ་ཞིག་ཁུར་ཏེ་རྟ་དཀར་དཀར་ཞིག་ཁྲིད་ནས་རྔོན་པ་ཞིག་བྱ་འདོད་ཡོད།༢༽དམིགས་ཡུལ་གཉིས་པ་སློབ་འབྲིང་འདོན་དུས་ལག་རྩེད་སྤོ་ལོ་རྩེད་མཁན་གྱི་གྲས་ཡིན་ལ་ཉིན་གཅིག་ཆུ་ཆེན་རྫོང་གི་མངའ་འོག་ཏུ་སློབ་འབྲིང་སློབ་མའི་ལག་རྩེད་སྤོ་ལོ་འགྲན་སྡུར་ཁྲོད་འཛུལ་ཞུགས་ཀྱི་གོ་སྐབས་ཐོབ་སྟེ་འགྲན་སྡུར་མཐའ་མར་ང་ཚོ་ཐུགས་རྗེ་ཆེན་པོའི་སློབ་འབྲིང་གི་རྒྱལ་ཁ་ཐོབ་པས་ཉིན་དེ་ནས་བཟུང་འཛམ་གླིང་ཐོག་སྐད་གྲགས་ཆེ་བའི་མི་སྣ་ཨ་རིའི་ཆོ་ཏན་དང་།ལོ་ཏི་མན་སོགས་དང་འདྲ་བོ་ཞིག་བྱེད་འདོད་ཀྱི་རེ་བ་བཅངས།དེའི་ཕྱིར་སློབ་གྲྭའི་གུང་གསེང་དང་ཐུན་མཚམས་ཀྱི་བར་གསེང་སོགས་སུ་ལག་རྩེད་སྤོ་ལོ་རྩེད་རྒྱུ་ལ་ཤིན་ཏུ་དགའ་བས་ལྷམ་མགོ་ཡང་རལ་བ་ཧ་ཅང་མགྱོགས་སླ།ཉིན་ཅིག་ཨ་ཕས་ང་ལ་ཁྱོད་ག་དུས་ཡིན་ཡང་སྤོ་ལོ་རྩེད་གྱིན་འདུག་པས་ངས་ཁྱོད་ལ་ལྷམ་ཡང་ཉོ་ཚོད་མི་འདུག་ཟེར།གང་ལྟར་ཆར་པ་དང་ལྷགས་རླུང་གི་ལོ་ཟླའི་ཁྲོད་དུ་སློབ་འབྲིང་ཡང་མཐར་ཕྱིན་སོང་།